KIRJALLINEN KYSYMYS E-0137/00 esittäjä(t): Gerhard Hager (NI) komissiolle. Itävaltalaisten sosiaalivakuutuslaitosten liiton tekemät pelastuslentosopimukset.



Virallinen lehti nro 280 E , 03/10/2000 s. 0183 - 0183



KIRJALLINEN KYSYMYS E-0137/00 esittäjä(t): Gerhard Hager (NI) komissiolle (27. tammikuuta 2000) Aihe: Itävaltalaisten sosiaalivakuutuslaitosten liiton tekemät pelastuslentosopimukset Nykyinen käytäntö pelastuslentojen alalla Itävallassa antaa aihetta epäilyksiin sen yhdenmukaisuudesta yhteisön oikeuden kanssa. Sairaalojen välisten kuljetuslentojen eli niin sanottujen sekundaarilentojen suorittamiseksi tarvitaan ilmailuviranomaisen lupa, mutta on ilmennyt, että tällaisia lentoja suorittavilla yrityksillä joilla ei kuitenkaan enää ole yhteyksiä Itävallan sisäministeriöön ei ole edellä mainittua lupaa. Lisäksi itävaltalaisten sosiaalivakuutuslaitosten liitto on tehnyt toistaiseksi voimassa olevia sopimuksia sisäministeriön ja erään yksityisen yhdistyksen kanssa, minkä johdosta nämä hyötyvät siitä, että lentokustannukset voidaan laskuttaa suoraan sosiaalivakuutuksista. 1. Onko komissio tietoinen edellä kuvatusta tilanteesta? 2. Onko itävaltalaisten sosiaalivakuutuslaitosten liitto komission mielestä velvollinen julkistamaan tällaisista sopimuksista Euroopan laajuisen tarjouskilpailun asiaa koskevan yhteisön lainsäädännön ja erityisesti direktiivien 92/50/ETY(1)ja 89/665/ETY(2) mukaisesti? 3. Jos on velvollinen, mihin toimiin komissio aikoo ryhtyä tämän yhteisön oikeutta rikkovan asian suhteen? 4. Jos ei ole velvollinen, miten komissio perustelee kantansa? 5. Onko komissio sitä mieltä, että ilmailuviranomaisten luvan puuttuminen yrityksiltä, joilla on yhteyksiä valtionhallintoon, vääristää kilpailua? 6. Jos on tätä mieltä, mihin toimiin komissio aikoo ryhtyä? 7. Jos ei ole tätä mieltä, miten komissio perustelee kantansa? (1) EYVL L 209, 24.7.1992, s. 1. (2) EYVL L 395, 30.12.1989, s. 33. Frederik Bolkesteinin komission puolesta antama vastaus (9. maaliskuuta 2000) Komissio on saanut useita kanteluita, joissa käsitellään samankaltaisia seikkoja. Nämä kantelut koskevat sairaiden henkilöiden kuljetusta maanteitse. Komissio tutkii parhaillaan julkisia hankintoja koskevia käytänteitä, ja sen on ratkaistava, onko julkisia hankintoja koskevia sääntöjä rikottu. Tapauksen oikeudellisen arvioinnin osalta komissiota sitovat yhteisöjen tuomioistuimen päätelmät asiassa Tögel(1). Tuomioistuin totesi 24. syyskuuta 1998 antamassaan ennakkoratkaisussa, että pelastus- ja potilaskuljetukset, joissa on saattajana hoitohenkilö, kuuluvat julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY (liitteessä 1A oleva pääluokka 2 ja liitteessä 1B oleva pääluokka 25) soveltamisalaan. Kun direktiivissä vahvistettu kynnys saavutetaan, pelastus- ja potilaskuljetukset, joissa on saattajana hoitohenkilö, on siis julkistettava Euroopan tasolla. Tuomioistuin ei kuitenkaan lausunut kantaansa siitä kysymyksestä, millä Itävallan viranomaisella on velvollisuus suorittaa julkistaminen. Komissio aikoo tutkia arvoisan parlamentin jäsenen esittämät seikat. Sen on ratkaistava tiettynä ajankohtana, onko itävaltalaisten sosiaalivakuutuslaitosten liiton (Hauptverband der Österreichischen Sozialversicherungsträger) ja sisäministeriön välillä tehdyt sopimukset sairaiden ja loukkaantuneiden lentokuljetuksista julkistettava. (1) Asia C-76/97, Walter Tögel v. Niederösterreichische Gebietskrankenkasse, ennakkoratkaisu 24.9.1998.